洞庭献新橘赋（以湖海清和远人修贡为韵）
仲子陵 (Tang)
皇帝垂衣裳而治万国。舞干戚而来九区。包之橘柚。至自江湖。岁以为常。知方物之咸有。时而后献。表庭实之何无。本其来则风秋洞庭。霜落寰海。元侯布教。下吏旁采。碧林冬生。大小异名。已去霜蒂。初辞绿茎。然后盛以潇湘之竹。束以江淮之菁。背楚塞以西走。望秦云而北征。上方端想元默。深居穆清。扇鸿钧而不宰。张大乐而无声。阅彼要荒之贡。得斯华实之英。乃明四目。乃停九歌。朱绂方来。以彰其道泰。硕果可食。以表其时和。时和在乎务本。道泰在乎柔远。一果熟知百果之不荒。一方来知万方之未晚。橘之名也则珍。橘之熟也惟新。越彼千里。献于一人。丹其实体南方之正。酸其味含木德之纯。足以附荔枝于末叶。遗槟榔于后尘。然以出自荒陬。升闻莫由。烟波无已。岁月空流。岂知夫湮沈可达。职贡可修。辞草泽以孤往。入金门而见收。物之因人也其则以众。人之象物也岂不或中。傥草木之可俦。希成名以入贡。